# Er Beleg forbañnet

Oberennoù damheñvel pe handelvoù all zo ivez, gwelout Ar Beleg Forbannet.
| ◄ Tour an Arvor | Er Beleg forbañnet | An Amzer dremenet ► |
ER BELEG FORBAÑNET
Cheleuet ur person a eskopti Guéned Pèl doh er ranteleh eit er fé forbañnet ; Pèl é a gorv dohoh, mes é intansion E zou perpet genoh kerklous èl é galon.
A houdé en amzér kri ha diskonfortus Ma hon pelleit dohoh dré ordreu maleurus, Dirak men deulegad perpet en hou kuélan Hag ar hou poénïeu dé ha noz é ouilan.
O dé lan a hlahar ! o dé lan a dristé, En des men distaget doh me heih bugalé ! Disparti ankinus, kehet èl ma viùein Em bou chonj ahanous ; bikin n’has ankoéhein.
Haval doh Jeremi, pé doh er geih Juived Er gér a Vabilonn ker pèl amzér dalc’het, Bamdé, én ur chonjal é ol hou poénïeu, Get houlenneu er mor é keijan men dareu.
Ar ur roh me unan chouket é tal en aod, É ouilan get glahar, é hluhan men diù jod, É ouilan men diù jod, sioah ! get men dareu, En ur chonjal énoh én tu hont d’er moreu.
O tud vat benniget ! men é ma oeit arzé En amzér eurus hont ma me haveh bamdé Eit kleùet konzeu Doué ha diskarg hou kalon, Hag eit hou konfortein dré er gomunïon !
Ha ! mem bugalé keih, é pé stad é oh hui ? Hui em goulen bamdé ha n’em havet ket mui ; M’hou koulen a me zu, mes, o péh un druhé ! Ne hues ket mui a dad, na mé a vugalé !
O keih devedigeu, petra vou ahanoh ? Ha più hou sekourou ? più e zougou bri d’oh ?
O Jezus, bugul mat, hou pet chonj anehé, Hag astennet hou torn é peb amzér dehé !
O speredeu eurus, o sent ha sentézed, Ha hui, Rouañnéz en Nean, chomet geté perpet ! Reit dehé asistans én ou dobérïeu, Reit dehé konfortans é ol ou zrebilheu.
O doar a Vreih-Izél, mem bro diskonfortet, É pebéh mor a hloéz é ous té bet taulet ! Guéharal é oés braù ha lan a leùiné, Bremen nen des énous meit kanveu ha tristé.
Ur vanden treiterion hemb fé hag hemb lézen En des te zismantet ha lakeit peb eil pen ;
Lamet ou des genit ol joéieu er galon, Forbañnet eskobed, meneh ha beleion ;
Hun eskobed, belean ha meneh forbañnet, Hag en ol leannézed ; er bobl zou dilezet Hemb overen erbet hag hemb sakremanteu, Hag en drein é kreskein én hun ilizïeu !
Linsérieu en autér, kroéz ha kalis sautret, Ha geté er hlehiér a bep parréz laeret ; En Iliz é begin, a hé madeu forhet ; Ag en armel santél keh Jezus forbañnet ;
En iliz kousïet, lakeit de varchosi, En autér vras lakeit de daul hostaleri ;
Er guir grechenïon, en dud vat é ouilein, Hag er ré fal ataù dré ol doh ou goaskein !
Men Doué, arfleuet oh aveit hur pehedeu ; Ni hun unan zou kauz de ol hur poénieu : Pe vemb bet leal d’oh, é veh bet leal d’emb ; Mes pelleit omb dohoh, ha hui bella dohemb.
Neoah, én hous arfleu, lan oh a vadeleah, Hag ékreis hou vanjans hui genig d’emb er peah. Truhé, men Doué, truhé ! ni zou hou pugalé ; Deust d’en droug hun es groeit, pardonet d’emb arzé !
D’er ranteleah abeh, d’en Iliz e huañnad Plijet genoh, men Doué, dakorein hou krad-vat ;
Bet truhéus dohemb, o Doué a garanté ! Dakoret d’emb er peah, dakoret d’emb er fé.
Pegours é veemb ni, bugulion ha deved, Eit hou mélein, men Doué, èl agent dastumet ? Pegours é tei en dé de séhein hun dareu, Ha de gañnein gloér doh én hun ilizïeu ?
O dé a eurusted ! o dé lan a zoustér ! Me chonj e zou genit peb ér ha peb amzér. O Doué a vadeleh, hastet en termen zé Eit ma hellein kent pèl guélet mem bugalé.
Ké, kañnen hirvoudus, konfort a me spered, Ké, ha lar de me fobl me chif kri ha kalet.
Douget hi, Eled mat, ha laret mat dehé É ma ol me chonjeu geté, ha noz ha dé.
Turhunel, estig noz, get en amzér neùé É heet de gañnein doh dor mem bugalé ; Ha ! perak é neijal ne hellan ar un dro Monet drest er mor glas bet ou zi, en hur bro !
Ah ! groeit ahoel ém leh, kriet abouiz hou pen : — Dalhet mat doh er fé, dalhet doh hou lezen ! — Hag ol é reskondéent : — Ni zalhou doh er fé ; Kentoh merùel mil guéh, eit ankoéhat hun Doué ! -